
Additív technológiával előállított e-acél alkatrészek hőkezelési stratégiájának kidolgozása

Kulcsszavak: Additív gyártás; lágymágneses anyagok; Vas- Szilícium ötvözetek
Az első fejezetben kitérek a fosszilis energiahordozók kiváltására irányuló elektrifikációra. Bemutatásra kerül a lágymágneses anyagok szerepe és fontosságuk. Ráéterek a leggyakrabban előforduló lágymágneses ötvözetek előnyeire és hátrányaira az iparban betöltött szerepükre, a vas-szilícium ötvözetből álló elektroacélokra, melyek a legnagyobb mennyiségben felhasznált alapanyagnak számítanak elektromotorok vasmag anyagai esetében. A Fe-6,5wt%Si a közel nulla magnetostrikciója és magneto-kristályos anizotrópiája, valamint a viszonylag nagy elektromos ellenállása miatt egy kiváló alapanyagnak számít sok esetben. Nagy szilíciumtartalma miatt azonban a klasszikus megmunkálási technológiákkal nem alakítható.
A következő részben, bemutatom az iparban használt leggyakoribb 3D fémnyomtatási típusokat. Rávilágítok a Fe-6,5wt%Si szilícium acélok gyártására nyújtott megoldására majd rátérek az utókezelések fontosságára, a hőkezelésre. Az ötvözet ridegsége azonban ezekben az esetekben is sok problémát okoz, melyre jelen dolgozatban keresek megoldást. Kutatásom során vizsgáltam a kialakult repedés- és porozitásképet, a nyomtatást követő szemcseszerkezetet és mértem az anyag komplex mágneses permeabilitás-spektrumát. Különböző hőkezelési stratégiákat alkalmazva próbáltam megtalálni mágneses szempontból az optimális utókezelési paramétereket.
A kísérleti rész a nyomtatott minták geometriájával, nyomtatási paraméterek bemutatásával kezdődik. Ezután a nyomtatást követő hőkezelés stratégiájára térek rá. A hőkezelés szerint csoportba osztott mintákon komplex permeabilitás spektrum mérést végeztem melynél külön vizsgáltam különböző frekvenciákon a valós és képzetes részt. Az ezt követő mérések az anyag mikroszerkezetének vizsgálatával folytatódtak. Pásztázó mikroszkópos mérések az alapanyag, a hőkezelt és hőkezeltlen minták kémiai összetétele miatt volt fontos, az optikai mikroszkópos mérésekkel vizsgáltam a nyomtatási paraméterek helyességét, visszaszórt elektron diffrakciós mérésekkel pedig szemcseszerkezetet, szemcsehatárokat és orientációt figyeltem meg. Utolsó sorban a mintákat Vickers keménységmérésnek vetettem alá, ahol vizsgáltam az anyagszerkezet változását
hőkezelés hatására.
Az utolsó fejezet az eredmények kiértékeléséről szól. Külön összegzem az egyes mérések eredményeit, az azokból levont következtetéseket, megoldási javaslatokat. Végső sorban pedig a kutatás lehetséges folytatásáról, jövőbe mutató lehetőségeiről írok.



